Begin werk aan jou bikini-lyf | Voelgoed
Tuis Voelgoed 'n Nuwe Jy Begin werk aan jou bikini-lyf
Begin werk aan jou bikini-lyf
Ontwaak uit jou winterslaap, om jou lyf somergereed te kry sonder om jou tot kitsdiëte te wend. Linda Kriel wys jou hoe.
Doen hierdie oefening 3 keer per week om jou arms, boude, bene en maag op te knap.
Beginposisie: Staan met een voet voor die ander, 'n groot tree uitmekaar. Hou 'n gewiggie met albei hande bokant jou linkerskouer vas. Jou elmboë is gebuig en wys vorentoe, asof jy op die punt is om 'n kolf te swaai.
Eindposisie: Buig nou albei jou knieë 90° in statiese hurk (lunge) terwyl jy jou bolyf draai en die gewig laat sak na jou regterbeen. Jou arms is nou reguit. (foto) Keer terug na die beginposisie en herhaal 'n paar keer na die een kant voordat jy die ander kant doen.
Doen 10 tot 20 herhalings links; 10 tot 20 regs met 1 minuut kardio (soos draf op die plek) tussenin.
Beginners: doen die program 2 keer Middelvlak: 3 keer Gevorderd: 4 keer
Kom kuier saam by ons 'n Nuwe Jy-fees + 5 kilo's pretdraf. Kliek hier en kyk na die video.
WENKE om jou lyf gereed te kry vir die somer
Krimp jou maag
Eet gereeld olyfolie, avokado's en neute, veral dennepitte, wat heelwat poli-onversadigde vetsure bevat. Dié vetsure vermeerder die twee hormone wat 'n sein na jou brein stuur dat jy versadig is. Die kalsium in suiwel sal ook help om jou maag te laat krimp. As jy 'n tekort aan kalsium het, skei jou liggaam 'n hormoon af wat veroorsaak dat jy vet stoor.
Drink 4 tot 5 koppies groentee per dag.
Doen gereeld kardio
Die regte maagspier- en middellyfoefeninge is noodsaaklik, maar jy moet ook die vetlagie bo-op die spiere wat onder die vel geleë is, verbrand deur gereeld kardio te doen, soos spinning, kickboxing, fietsry of stap en draf, wat jou harttempo laat styg. Wisseloefeninge (interval training) werk die beste.
Kry 'n doelwit
Sluit aan by 'n groep of klub wat gereeld stap, draf of fietsry en ook wedlope of wedrenne aanbied.
As jy jou daartoe verbind om aan 'n wedloop deel te neem, gee dit jou 'n doel om voor te oefen. Kies iets wat jou opgewonde maak en reg deur die somer en selfs deur die loop van die jaar geïnteresseerd sal hou. Skryf in vir 'n halfmaraton of maraton of 'n bergfietsresies. As jy baie onfiks is, begin met 'n 5 km‑stap.
Hou 'n kompetisie
Kontantgeld is altyd 'n uitstekende motivering. Skep jou eie weergawe van The Biggest Loser deur 'n spannetjie van 10 vriendinne of kollegas te kry wat elkeen 'n bedraggie bydra. Weeg julle een keer 'n week. Die een wat aan die einde van die maand die meeste verloor het, kry al die geld. As iemand haar nie in die week weeg nie, kry sy 'n boete. Onthou, veilige gewigsverlies is die antwoord. Die ideaal is 500 g tot 1 kg per week.